**Prevestire**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

spui că am înnebunit.

eu doar îți prevestesc toamna,

văd vârtejul de frunze de castan

care ne împresoară

pe care tu te prefaci că nu-l vezi

să știi că nu ești scutită de vreme

de clipă,

ieri ți-am adunat nisip alb din plete,

mă doare,

te văd mereu la fel

o vioară într-o clepsidră

doar prevestesc toamna.

tu spui că-s nebun,

știi că ești încă frumoasă

că mă joci pe degete,

dar totuși vine toamna

iubește-mă dacă mai vrei,

te joci cu mine,

îți stă bine,

eu vreau doar să îți prevestesc toamna!

te uiți la castani prin oglinzi

cuprinde-mă așa cum știi numai tu

ai brațe grele de marmură.

mă încearcă anotimpul,

timpul,

cărarea asta rece,

vârtejul de torțe care ne împresoară

și pe care tu te prefaci

de fiecare dată că nu-l vezi

să știi că nu ești scutită de clipă

de fatalitate

tu spui că sunt nebun

să prevestesc toamna,

Doamne,

cât de frumoasă ești !